Omul de afaceri Dorin Cocoș, condamnat la doi ani şi patru luni de închisoare în dosarul „Microsoft”, a fost eliberat condiționat. Decizia luată de Tribunalul Ilfov este definitivă.

ACTUALIZARE. Omul de afaceri Dorin Cocoş a ieşit din închisoare, la scurt timp după ce Tribunalul Ilfov a decis că poate să plece acasă mai devreme. Întrerupe astfel executarea unei pedepse de 2 ani şi 4 luni, la care a fost condamnat în urmă cu fix un an.

În primă instanţă, Judecătoria Sectorului 4 a respins cererea de eliberată condiţionată în cazul lui Dorin Cocoş.

Judecarea dosarului "Microsoft" a început în 24 martie 2015 şi s-a încheiat în octombrie 2016, fiind vizat modul în care au fost atribuite licenţe Microsoft timp de zece ani.

Potrivit procurorilor, Dorin Cocoş ar fi pretins şi primit nouă milioane de euro de la Claudiu Florică şi Dinu Pescariu, pentru ca, prin intermediul Elenei Udrea, atunci ministru al Dezvoltării Regionale şi vicepreşedinte PDL, să asigure firmelor susţinute de Florică încheierea şi derularea contractului de licenţiere Microsoft cu Ministerul Comunicaţiilor.

Procurorii au arătat, în rechizitoriu, că Dorin Cocoş a cerut 17,5 milioane de euro pentru el, Gheorghe Ştefan şi Gabriel Sandu, pentru a interveni în achiziţionarea dreptului de utilizare a licenţelor Microsoft, din care 15,7 milioane de euro ar fi ajuns în contul unor firme controlate de cei trei, direct sau prin intermediari.

Este al treilea dintre cei patru condamnați în primul dosar Microsoft care este eliberat condiționat. În detenție se mai află doar fostul ministru Gabriel Sandu.